Meddelelse om indledning af en undersøgelsesprocedure vedrørende en handelshindring i henhold til Rådets forordning (EF) nr. 3286/94 bestående i Canadas handelspraksis i forbindelse med visse geografiske betegnelser for vin

(2002/C 124/05)

Den 6. december 2001 modtog Kommissionen en klage i henhold til artikel 4 i Rådets forordning (EF) nr. 3286/94(1) (i det følgende benævnt "forordningen").

1. Klage

Klagen blev indgivet af Conseil interprofessionel du vin de Bordeaux (i det følgende benævnt "CIVB"). CIVB er en i 1948 etableret erhvervsorganisation, der repræsenterer vinavlere og vinhandlere i Bordeaux. CIVB består af repræsentanter for vinavlere og vinhandlere, der er valgt af deres respektive organisationer, foreslået af hver af producent- og forhandlersammenslutningerne og udpeget af staten. CIVB repræsenterer alle vinavlere og mere end 85 % af forhandlerne i Bordeaux-regionen.

CIVB er en sammenslutning, der optræder på vegne af virksomheder i Fællesskabet, jf. artikel 2, stk. 6, og artikel 4, stk. 1, i forordningen.

2. Vare

Klagen vedrører vin med den geografiske betegnelse "Bordeaux" eller "Médoc".

De vine, der er omfattet af undersøgelsen, tariferes i den kombinerede nomenklatur under KN-kode 2204 21 12, 2204 21 42, 2204 29 12 og 2204 29 42.

Den undersøgelse, som Kommissionen indleder, kan også omfatte andre varer, der synes at være påvirket på tilsvarende måde som de vine, der undersøges, og især varer, for hvilke det af interesserede parter, der giver sig til kende inden for de nedenfor anførte frister (se punkt 8), dokumenteres, at den påståede praksis finden anvendelse.

3. Klagens indhold

Klagen vedrører en handelshindring der hævdes forårsaget af Canada, og som påvirker Fællesskabets eksport af den pågældende varer til det canadiske marked negativt. Den anfægtede canadiske praksis er baseret på lovgivning vedtaget af Canada med henblik på at gennemføre aftalen om handelsrelaterede intellektuelle ejendomsrettigheder (TRIPs-aftalen). Denne lov trådte i kraft den 1. januar 1996 og ændrede den canadiske varemærkelov. Den omtales i klagen som C-57-ændringen.

Ifølge klagen fratager C-57-ændringen de pågældende geografiske betegnelser (Bordeaux og Médoc) et beskyttelsesniveau, der overholder de beskyttelseskrav, som er fastsat i TRIPs-aftalen for geografiske betegnelser for vin.

4. Påstand om handelshindringer

Det hævdes i klagen, at Canada ved at opretholde ovennævnte handelsforanstaltning overtræder artikel 23, stk. 1 og 2, og artikel 24, stk. 3, i TRIPs-aftalen.

Klageren anfægter Section 11.14 og 11.15 i C-57-ændringen, hvor det hedder, at: "Ingen person må i forbindelse med en virksomhed som varemærke eller på anden måde antage en beskyttet geografisk betegnelse, der identificerer en vin, for en vin, der ikke har oprindelse i det område, der er angivet af den beskyttede geografiske betegnelse, eller en oversættelse til noget sprog af den geografiske betegnelse for den pågældende vin."

Canada gennemførte artikel 23 i TRIPs-aftalen gennem et registreringssystem, der gjorde det muligt at indrømme særlig beskyttelse af geografiske betegnelser for vin og spiritus. Ikke desto mindre er følgende fastsat i subsection 11.18(3) og (4) i C-57-ændringen: "Uanset Section 11.14 og 11.15 og artikel 12(1)(g) og (h) forhindrer intet i nogen af disse bestemmelser vedtagelse, anvendelse eller registrering som et varemærke eller på anden måde i forbindelse med en virksomhed af følgende betegnelser; for vin: ... m) Bordeaux; ... r) Médoc; s) Médoc ..." De geografiske betegnelser "Bordeaux" og "Médoc" er således ikke omfattet af den særlige beskyttelse i Section 11.14 i C-57-ændringen.

Det hævdes også i klagen, at C-57-ændringen er et brud på den såkaldte fastfrysningsforpligtelse, der er fastsat i artikel 24, stk. 3, i TRIPs-aftalen.

Klageren har fremlagt tilstrækkelige beviser for, at de anfægtede foranstaltninger er uforenelige med Canadas forpligtelser i henhold til WTO-overenskomsten, særlig med artikel 23, stk. 1 og 2, og artikel 24, stk. 3, i TRIPs-aftalen, og at de derfor udgør en handelshindring i henhold til artikel 2, stk. 1, i aftalen om tekniske handelshindringer.

5. Påstand om negative handelsmæssige virkninger

Klageren hævder, at den lider under og trues af yderligere negative handelsmæssige virkninger i den i artikel 2, stk. 4, i forordningen nævnte forstand.

De påståede handelshindringer, der er nævnt i CIVB's klage, nemlig karakteriseringen af "Bordeaux" og "Médoc" som generiske betegnelser i henhold til canadisk lov, synes at fratage klageren dens intellektuelle ejendomsrettigheder til "Bordeaux" og "Médoc" i Canada og forvolder således negative handelsmæssige virkninger.

De ovenfor omhandlede negative handelsmæssige virkninger kan have en væsentlig indvirkning på en bestemt region i Fællesskabet, nemlig Bordeaux-regionen i Frankrig, hvor hovedparten af den eksporterede vin fremstilles.

Under disse omstændigheder synes der at foreligge beviser for negative handelsmæssige virkninger som defineret i artikel 2, stk. 4, i forordningen.

6. Fællesskabets interesser

Det er klart Fællesskabets interesse, at Canada gennemfører TRIPs-aftalen korrekt. Beskyttelsen og håndhævelsen af disse rettigheder, og især af oprindelsesbetegnelser, er af stor betydning for økonomien i flere af Fællesskabets regioner. I denne forbindelse er der behov for at undersøge WTO-foreneligheden af den canadiske handelspraksis vedrørende beskyttelse af geografiske betegnelser.

Kommissionen fører i øjeblikket forhandlinger med Canada om handelen med vin og spiritus, bla. med henblik på at forbedre beskyttelsen af EF-oprindelsesbetegnelser i dette land, særlig ved at gøre ende på den generiske anvendelse af disse betegnelser. Hvis det lykkes at indgå denne aftale, kan den være et passende instrument til beskyttelse af Fællesskabets interesser på dette område.

Under disse omstændigheder anses det for at være i Fællesskabets interesse at indlede en undersøgelsesprocedure.

7. Procedure

Kommissionen har efter konsultation i det rådgivende udvalg, der er nedsat ved forordningen, fastslået, at der foreligger tilstrækkelige beviser til at berettige iværksættelsen af en undersøgelsesprocedure med henblik på at fastlægge de retlige og faktuelle spørgsmål, og at dette er i Fællesskabets interesse, og har indledt en undersøgelse i henhold til artikel 8 i forordningen.

Interesserede parter kan give sig til kende og fremføre deres synspunkter skriftligt, navnlig ved at behandle de spørgsmål, der er rejst af klageren, og ved at fremlægge dokumentation hervor.

Kommissionen vil endvidere høre parter, der skriftligt anmoder om at blive hørt i forbindelse med fremlæggelsen af deres synspunkter, forudsat at de direkte berøres af resultaterne af proceduren.

Denne meddelelse offentliggøres i overensstemmelse med artikel 8, stk. 1, litra a), i forordningen.

8. Frist

Oplysninger om sagen og anmodninger om at blive hørt indgives skriftligt til følgende adresse: Europa-Kommissionen Generaldirektoratet for Handel Hr. Ignacio Garcia Bercero, GD Handel D/3

CHAR 9/74

B - 1049 Bruxelles/Brussel Fax (32-2) 299 32 64.

Sådanne oplysninger og anmodninger om at blive hørt skal være Kommissionen i hænde senest 30 dage efter offentliggørelsen af denne meddelelse.

(1) Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (EFT L 349 af 31.12.1994, s. 71), senest ændret ved forordning (EF) nr. 356/95 (EFT L 41 af 23.2.1995, s. 3).